Tangkapan PKP meningkat
SHEILA ZAIDI KUCHING: Jumlah tangkapan ingkar Perintah Kawalan
Pergerakan (PKP) di Sarawak meningkat kepada 35 orang dalam tempoh 24 jam dari
jam lapan pagi Isnin sehingga lapan pagi semalam. Pesuruhjaya Polis Sarawak, Datuk Aidi Ismail berkata
jumlah tersebut didapati meningkat berbanding tempoh sama pada Isnin yang hanya
merekodkan 26 tangkapan. “Berdasarkan laporan, Sibu mencatat tangkapan paling
tinggi iaitu lapan orang, diikuti tujuh orang di Kota Samarahan, enam di
Kuching, lima di Padawan, empat di Sarikei, tiga di Miri, dan masing-masing
seorang di Bintulu dan Julau. “Jumlah tangkapkan ini menjadikan jumlah keseluruhan
bermula lapan pagi pada 18 Mac sehingga semalam adalah seramai 487 orang,”
katanya kepada pemberita dalam satu kenyataan semalam. Menurut Aidi, daripada jumlah tersebut seramai 312 orang
suspek telah didakwa di mahkamah di bawah Peraturan-Peraturan Pencegahan
Penyakit Berjangkit (Langkah-Langkah Dalam Kawasan Tempat Kejadian) 2020 dan
Seksyen 186 Kanun Keseksaan. Katanya, 282 daripada suspek mengaku bersalah, manakala
19 lagi tidak mengaku bersalah. Sementara seramai 93 daripada suspek telah dijatuhkan
hukuman penjara, 72 dipenjara dan denda, manakala 85 lagi didenda, ujarnya. Selain itu, kata Aidi, terdapat juga suspek yang mengaku
bersalah dan masih menunggu laporan akhlak. Walaupun terdapat peningkatan dari segi tangkapan,
keadaan keselamatan di Sarawak masih berada di dalam keadaan yang terkawal
dengan kadar pematuhan PKP adalah di tahap PKP 96.3 peratus, katanya. Semua agensi-agensi yang terlibat dengan operasi PKP
terus melaksanakan kawalan dan pemantauan di negeri Sarawak bagi mengekang
penyebaran Covid-19, ujar Aidi. 
See author's posts
